AARHUS: Politiet måtte torsdag klokken 17.04 anholde en mand i en tankkiosk på Randersvej i Aarhus, da han nægtede at udlevere sit navn og cpr-nummer til ordensmagten.

Politiet blev i første omgang tilkaldt, da den 23-årige begyndte at ryge cigaretter i butikken. Han nægtede at følge personalets ordrer om at forlade butikken eller slukke smøgen.

Da politiet kom frem, stod manden fortsat og pulsede løs, og han nægtede at opgive sit navn. Til sidst måtte betjentene anholde ham og tage ham med på stationen. Her endte han med at opgive sin identitet til politiet.

Under visitationen fandt politiet en pose med noget amfetamin i mandens ene lomme. Så udover at blive sigtet for at nægte at opgive sit navn, endte han også med en sigtelse for besiddelse af narko.